《注道藏玉枢经成系之以诗》
清代·姚燮

参同灵宝皆糟粕，黄白腐肠非上药。眼中寿者谁百龄，精气于人日沦薄。

此经云传九宸帝，剿说元虚弗深计。斡旋性命具圭臬，消息乾坤有根蒂。

斯民得生甘自捐，七情劫伐多可怜。元关未安龙虎宅，黑籍早促蜉蝣年。

我躯百病幸逃死，待复冲和摄阳始。倘删五浊皈彭篯，还爇孤灯拜聃李。

绮云郁丽琅风清，华幡飐虚青鸾行。婴儿如黍匿中府，绀光四照天地明。

愧难手借陶钧力，刊落繁芜守诸默。莲华一茎春露色，大海无尘月初拭。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。